b'\n_START_ARTICLE_\nKoripallo\n_START_SECTION_\nKentt\xc3\xa4\n_START_PARAGRAPH_\nKoripallokent\xc3\xa4n alusta on yleens\xc3\xa4 lakattua parkettia. Kansainv\xc3\xa4lisen koripalloliiton s\xc3\xa4\xc3\xa4nn\xc3\xb6iss\xc3\xa4 kent\xc3\xa4n mitat ovat 28 \xc3\x97 15 metri\xc3\xa4. NBA:ssa kentt\xc3\xa4 on hiukan suurempi, 29,5 \xc3\x97 15,2 metri\xc3\xa4._NEWLINE_Kent\xc3\xa4ss\xc3\xa4 on viivoilla merkittyn\xc3\xa4 esimerkiksi sivurajat, keskiraja, keskiympyr\xc3\xa4t, vapaaheittoviivat, kolmen sekunnin alueen viiva ja kolmen pisteen heittoalueen viiva. Kansainv\xc3\xa4lisess\xc3\xa4 koripallossa vapaaheittoviiva on 5,80 metrin et\xc3\xa4isyydell\xc3\xa4 p\xc3\xa4\xc3\xa4dyst\xc3\xa4, kolmen sekunnin alue on p\xc3\xa4\xc3\xa4dyn ja vapaaheittoviivan v\xc3\xa4lill\xc3\xa4 4,90 metri\xc3\xa4 leve\xc3\xa4, ja kolmen pisteen heittoalueen viiva on suurimmaksi osaksi 6,75 metri\xc3\xa4 korista mutta reunoilla l\xc3\xa4hemp\xc3\xa4n\xc3\xa4. Kolmen sekunnin alueen sis\xc3\xa4puoli on maalattu yksiv\xc3\xa4riseksi.\n_START_SECTION_\nKori\n_START_PARAGRAPH_\nKent\xc3\xa4n kummassakin p\xc3\xa4\xc3\xa4dyss\xc3\xa4 on korit. Korin keskipiste on 1,575 metri\xc3\xa4 p\xc3\xa4\xc3\xa4tyrajasta. Korirengas on paksuudeltaan 16\xe2\x88\x9220 millimetrinen metallitanko. Korirenkaan sis\xc3\xa4halkaisija on 45,0\xe2\x88\x9245,9 senttimetri\xc3\xa4. Korirenkaan yl\xc3\xa4reuna on noin 305,0 senttimetri\xc3\xa4 lattiatasosta. Korirenkaan takana on suorakulmion muotoinen korilevy. Korirenkaasta roikkuu korisukka, joka hidastaa palloa tehdyn korin havaitsemisen helpottamiseksi ja jonka ansiosta pallo putoaa korista aina k\xc3\xa4tev\xc3\xa4sti samaan paikkaan.\n_START_SECTION_\nPelin kulku\n_START_PARAGRAPH_\nPelin tarkoitus on tehd\xc3\xa4 enemm\xc3\xa4n pisteit\xc3\xa4 kuin vastustaja.  Pelaajat sy\xc3\xb6ttelev\xc3\xa4t palloa toisilleen, kuljettavat sit\xc3\xa4 pomputtelemalla ja yritt\xc3\xa4v\xc3\xa4t heitt\xc3\xa4\xc3\xa4 pallon vastustajan korirenkaan l\xc3\xa4pi. Jos pallo palaa peliin korilevyst\xc3\xa4, peli jatkuu. Jos pallo koskettaa lattiaa tai koritelinett\xc3\xa4 sivurajan takana, toinen joukkue saa rajaheiton. Pelikello pys\xc3\xa4ytet\xc3\xa4\xc3\xa4n aina siksi aikaa kun pallo ei ole peliss\xc3\xa4._NEWLINE_Koriin menneest\xc3\xa4 vapaaheitosta joukkue saa yhden pisteen, kolmen pisteen kaaren ulkopuolelta heitetyst\xc3\xa4 korista kolme pistett\xc3\xa4, ja kaikista muista koreista kaksi pistett\xc3\xa4. Voittajajoukkue tekee usein yli sata pistett\xc3\xa4.\n_START_SECTION_\nTaktiikat\n_START_PARAGRAPH_\nPelaajien pelipaikat ovat pelintekij\xc3\xa4, heitt\xc3\xa4v\xc3\xa4 takamies, pieni laitahy\xc3\xb6kk\xc3\xa4\xc3\xa4j\xc3\xa4, iso laitahy\xc3\xb6kk\xc3\xa4\xc3\xa4j\xc3\xa4 ja sentteri. Takamiehen teht\xc3\xa4v\xc3\xa4 on tuoda pallo yl\xc3\xb6s hy\xc3\xb6kk\xc3\xa4yksess\xc3\xa4 ja johtaa peli\xc3\xa4. Sentteri on yleens\xc3\xa4 joukkueen pisin pelaaja, ja h\xc3\xa4n pyrkii poimimaan levypallot ja torjumaan vastustajan heitot korin alla._NEWLINE_Puolustustaktiikkana voidaan k\xc3\xa4ytt\xc3\xa4\xc3\xa4 paikkapuolustusta tai miesvartiointia. Paikkapuolustuksessa puolustavan joukkueen pelaajat vartioivat omaa aluettaan ja sille tulevia hy\xc3\xb6kk\xc3\xa4\xc3\xa4j\xc3\xa4pelaajia. Miesvartioinnissa he varjostavat kukin omaa hy\xc3\xb6kk\xc3\xa4\xc3\xa4j\xc3\xa4pelaajaansa ja yritt\xc3\xa4v\xc3\xa4t est\xc3\xa4\xc3\xa4 t\xc3\xa4t\xc3\xa4 kuljettamasta, sy\xc3\xb6tt\xc3\xa4m\xc3\xa4st\xc3\xa4 tai heitt\xc3\xa4m\xc3\xa4st\xc3\xa4.\n_START_SECTION_\nKokoonpano\n_START_PARAGRAPH_\nJoukkueeseen kuuluu enint\xc3\xa4\xc3\xa4n 12 pelaajaa, joista viisi on kerrallaan kent\xc3\xa4ll\xc3\xa4.\n_START_SECTION_\nEr\xc3\xa4t\n_START_PARAGRAPH_\nKansainv\xc3\xa4listen s\xc3\xa4\xc3\xa4nt\xc3\xb6jen mukaan koripallo-ottelussa on nelj\xc3\xa4 10 minuutin er\xc3\xa4\xc3\xa4. Er\xc3\xa4tauot ovat 2, 15 ja 2 minuuttia. NBA:ssa pelataan nelj\xc3\xa4 12 minuutin er\xc3\xa4\xc3\xa4. Minikoripallossa pelataan nelj\xc3\xa4 kahdeksan minuutin er\xc3\xa4\xc3\xa4._NEWLINE_Jos peli on tasan nelj\xc3\xa4nnen er\xc3\xa4n j\xc3\xa4lkeen, pelataan viiden minuutin jatkoeri\xc3\xa4 voittajan selville saamiseksi. T\xc3\xa4t\xc3\xa4 kohtaa ei nyky\xc3\xa4\xc3\xa4n kuitenkaan sovelleta otteluissa, joissa voittaja ratkaistaan kahden tai useamman ottelun yhteistuloksella. T\xc3\xa4ll\xc3\xb6in jatkoeri\xc3\xa4 k\xc3\xa4ytet\xc3\xa4\xc3\xa4n tarvittaessa vain viimeisen ottelun lopussa. T\xc3\xa4ll\xc3\xa4 v\xc3\xa4ltet\xc3\xa4\xc3\xa4n aikaisemmin silloin t\xc3\xa4ll\xc3\xb6in esiin tullut ristiriitatilanne, jossa joukkueen oli jatkomahdollisuutensa s\xc3\xa4ilytt\xc3\xa4\xc3\xa4kseen t\xc3\xa4hd\xc3\xa4tt\xc3\xa4v\xc3\xa4 viimeisen ottelun nelj\xc3\xa4nnen er\xc3\xa4n lopussa vastustajan kanssa tasapisteisiin sen sijasta, ett\xc3\xa4 olisi voittanut liian pienell\xc3\xa4 piste-erolla.\n_START_SECTION_\nPallon k\xc3\xa4sittely\n_START_PARAGRAPH_\nPalloa on pelattava k\xc3\xa4sin: sy\xc3\xb6tt\xc3\xa4m\xc3\xa4ll\xc3\xa4, heitt\xc3\xa4m\xc3\xa4ll\xc3\xa4, ly\xc3\xb6m\xc3\xa4ll\xc3\xa4, vieritt\xc3\xa4m\xc3\xa4ll\xc3\xa4 tai pomputtamalla. Pallo k\xc3\xa4siss\xc3\xa4 ei saa juosta, eik\xc3\xa4 sit\xc3\xa4 saa tahallaan pelata jaloilla tai ly\xc3\xb6d\xc3\xa4 nyrkill\xc3\xa4.\n_START_SECTION_\nAikarajoitukset\n_START_PARAGRAPH_\nJotta peli olisi hy\xc3\xb6kk\xc3\xa4\xc3\xa4v\xc3\xa4\xc3\xa4, s\xc3\xa4\xc3\xa4nn\xc3\xb6iss\xc3\xa4 asetetaan joukkueille erilaisia aikarajoituksia. Pelaaja saa pit\xc3\xa4\xc3\xa4 palloa k\xc3\xa4siss\xc3\xa4\xc3\xa4n enint\xc3\xa4\xc3\xa4n viiden sekunnin ajan. Pelaaja saa olla vastustajan kolmen sekunnin alueella enint\xc3\xa4\xc3\xa4n kolme sekuntia kerrallaan. Joukkueen on tuotava pallo etukent\xc3\xa4lleen keskirajan yli kahdeksassa sekunnissa, ja joukkueen on yritett\xc3\xa4v\xc3\xa4 koriinheittoa 24 sekunnissa pallon haltuunotosta._NEWLINE_Mahdollinen kori hyv\xc3\xa4ksyt\xc3\xa4\xc3\xa4n loppusummerinkin j\xc3\xa4lkeen, jos pallo oli jo ilmassa peliajan loppuessa.\n_START_SECTION_\nHenkil\xc3\xb6kohtaiset ja tekniset virheet\n_START_PARAGRAPH_\nJos pelaajaa rikotaan, joukkue saa sis\xc3\xa4\xc3\xa4nheiton tai kaksi vapaaheittoa, jos rikkomus tapahtui heittotilanteessa. Joukkue voi saada my\xc3\xb6s yhden vapaaheiton, jos heittotilanteessa rikottu pelaaja saa korin siit\xc3\xa4. Henkil\xc3\xb6kohtainen virhe tuomitaan, jos vastustajaa kosketaan s\xc3\xa4\xc3\xa4nt\xc3\xb6jen vastaisesti. Tekninen virhe tuomitaan yleens\xc3\xa4 ep\xc3\xa4urheilijamaisesta k\xc3\xa4yt\xc3\xb6ksest\xc3\xa4, ja se on vakavampi kuin henkil\xc3\xb6kohtainen virhe.\n_START_SECTION_\nRikkomukset\n_START_PARAGRAPH_\nRikkomus on jokin s\xc3\xa4\xc3\xa4nt\xc3\xb6jen vastainen teko palloa k\xc3\xa4sitelt\xc3\xa4ess\xc3\xa4. Rikkomuksia ovat esimerkiksi pallon pompauttaminen rajan ulkopuolella, askelrikkomus eli pallo k\xc3\xa4siss\xc3\xa4 k\xc3\xa4veleminen, pallon v\xc3\xa4\xc3\xa4r\xc3\xa4nlainen k\xc3\xa4sittely, kaksoiskuljetus eli pallon kuljettaminen uudelleen tai kahdella k\xc3\xa4dell\xc3\xa4 pompottaminen, tai pallon palautus omalle kentt\xc3\xa4puoliskolle. Rikkomuksista tuomitaan yleens\xc3\xa4 sis\xc3\xa4\xc3\xa4nheitto vastustajalle.\n_START_SECTION_\nLevinneisyys ja sarjat\n_START_PARAGRAPH_\nKoripallo on yksi maailman suosituimmista urheilulajeista. Se on erityisen harrastettua ja seurattua Yhdysvalloissa, mutta my\xc3\xb6s esimerkiksi Etel\xc3\xa4-Amerikassa, Etel\xc3\xa4-Euroopassa ja entisiss\xc3\xa4 Neuvostoliiton valtioissa. Liettuassa koripallo on kansallisurheilulaji._NEWLINE_Maailman tunnetuin ja kovatasoisin koripalloliiga on yhdysvaltalainen National Basketball Association (NBA). Euroopassa pelataan my\xc3\xb6s omaa ammattilaissarjaa nimelt\xc3\xa4\xc3\xa4n Euroliiga.\n_START_SECTION_\nSuomessa\n_START_PARAGRAPH_\nSuomessa koripallon p\xc3\xa4\xc3\xa4sarjan nimi on nyky\xc3\xa4\xc3\xa4n Korisliiga. Kaudella 2004\xe2\x80\x932005 k\xc3\xa4ytettiin nime\xc3\xa4 Sparliiga. Suomessa on p\xc3\xa4\xc3\xa4sarjatason lis\xc3\xa4ksi miehille kuusi alempaa divisioonatasoa ja naisille nelj\xc3\xa4. Suomen Koripalloliiton j\xc3\xa4senen\xc3\xa4 on noin 250 koripalloseuraa._NEWLINE_NBA:ssa on pelannut kaksi suomalaista, Hanno M\xc3\xb6tt\xc3\xb6l\xc3\xa4 ja vuonna 2013 Chicago Bullsiin varattu Erik Murphy. Lauri Markkanen aloitti NBA-uransa Chicago Bullsin joukkueessa 2017. Euroliigassa suomalaisista M\xc3\xb6tt\xc3\xb6l\xc3\xa4n lis\xc3\xa4ksi ovat pelanneet Petteri Koponen, Emir Sulejmanovi\xc4\x87, Teemu Rannikko, Jukka Matinen ja Sasu Salin.\n_START_SECTION_\nPelin varhainen historia, vuodet 1891\xe2\x80\x931950-luku\n_START_PARAGRAPH_\nVuonna 1891 kanadalaiselle opettajalle, James Naismithille, annettiin teht\xc3\xa4v\xc3\xa4ksi keksi\xc3\xa4 uusi laji, jota oppilaat pystyisiv\xc3\xa4t pelaamaan talvisin. Naismith toimi t\xc3\xa4ll\xc3\xb6in Springfieldiss\xc3\xa4, Massachusettsin paikallisessa NMKY:ss\xc3\xa4. Naismith pyrki keksim\xc3\xa4\xc3\xa4n pelin, jossa ei olisi taklauksia ja fyysinen kontakti pyrittiin pit\xc3\xa4m\xc3\xa4\xc3\xa4n mahdollisimman v\xc3\xa4h\xc3\xa4isen\xc3\xa4. Esikuvana oli Naismithin lapsuudenpeli Duck on a Rock. Naismith pistikin peliss\xc3\xa4 maalit korkealle, jolloin lajissa tulisi korostumaan voiman sijaan taito. H\xc3\xa4n l\xc3\xb6ysi koulustaan kaksi luumukoria, jotka naulattiin koulun liikuntasalin seinille. T\xc3\xa4m\xc3\xa4n j\xc3\xa4lkeen Naismith kirjoitti kolmetoistaosaisen s\xc3\xa4\xc3\xa4nn\xc3\xb6st\xc3\xb6n ja peli oli valmis._NEWLINE_Tammikuussa 1892 pelin s\xc3\xa4\xc3\xa4nn\xc3\xb6t ilmestyiv\xc3\xa4t ensimm\xc3\xa4ist\xc3\xa4 kertaa painettuina ja kaksi kuukautta t\xc3\xa4m\xc3\xa4n j\xc3\xa4lkeen pelattiin lajin ensimm\xc3\xa4inen virallinen ottelu. Ottelu k\xc3\xa4ytiin Naismithin koulun oppilaiden ja opettajien kesken oppilaiden voittaessa luvuin 5\xe2\x80\x931. Peleiss\xc3\xa4 k\xc3\xa4ytettiin aluksi pallona jalkapalloa, mutta vuoden 1894 aikana k\xc3\xa4ytt\xc3\xb6\xc3\xb6n otettiin oma varsinainen koripallo._NEWLINE_Koripallosta tuli nopeasti hyvin suosittua, ja se levisi NMKY:n verkoston kautta kaikkialle Yhdysvaltoihin. Kymmenen vuoden sis\xc3\xa4ll\xc3\xa4 keksimisest\xc3\xa4 my\xc3\xb6s muut oppilaitokset ja urheiluseurat kiinnostuivat pelist\xc3\xa4._NEWLINE_Suomeen koripallo saapui Vilho Nuorevan mukana K\xc3\xb6\xc3\xb6penhaminasta noin 1927\xe2\x80\x931930 l\xc3\xa4hteest\xc3\xa4 riippuen.\n_START_SECTION_\nNational Basketball Association (NBA), 1946\xe2\x80\x93\n_START_PARAGRAPH_\nNational Basketball Association (NBA) perustettiin Yhdysvalloissa vuonna 1946 koordinoimaan yhdysvaltalaisten huippujoukkueiden v\xc3\xa4lisi\xc3\xa4 otteluita. T\xc3\xa4m\xc3\xa4n j\xc3\xa4lkeen pelin suosio kasvoi entisest\xc3\xa4\xc3\xa4n, ja nyky\xc3\xa4\xc3\xa4n koripallo (erityisesti my\xc3\xb6s yliopistokoripalloilu) onkin yksi nelj\xc3\xa4st\xc3\xa4 suuresta yleis\xc3\xb6n seuraamasta amerikkalaisesta pallopelist\xc3\xa4 (muut ovat amerikkalainen jalkapallo, baseball ja j\xc3\xa4\xc3\xa4kiekko)._NEWLINE_NBA:n varhaisemmassa historiassa on ollut monia hyvin kuuluisia pelaajia, kuten esimerkiksi George Mikan, Bill Russell, Wilt Chamberlain (ainoa pelaaja NBA:n historiassa, joka on tehnyt yhdess\xc3\xa4 ottelussa 100 pistett\xc3\xa4), Oscar Robertson ja Jerry West. Koripallo tuli erityisen suosituksi 1980- ja 1990-luvulla, jolloin pelin suurimpia t\xc3\xa4hti\xc3\xa4 olivat Kareem Abdul-Jabbar, Earvin "Magic" Johnson, Larry Bird ja maailman kaikkien aikojen parhaaksi koripalloilijaksi arvostettu Michael Jordan. Kolme viimeksi mainittua olivat my\xc3\xb6s todella suuria urheilijat\xc3\xa4hti\xc3\xa4 vuonna 1992 Barcelonassa pidetyiss\xc3\xa4 kes\xc3\xa4olympialaisissa, jossa Yhdysvaltain joukkue (lempinimelt\xc3\xa4\xc3\xa4n Dream Team) voitti ylivoimaisesti kultamitalin._NEWLINE_Muita hyvin tunnettuja pelaajia 1980- ja 1990-luvuilla ovat olleet muun muassa Charles Barkley, Karl Malone, John Stockton, Dennis Rodman, Scottie Pippen  Shaquille O\'Neal,  ja Kobe Bryant_NEWLINE_Kautta aikojen NBA:n parhaimmin menestyneit\xc3\xa4 ja kuuluisimpia joukkueita ovat olleet muun muassa Boston Celtics ja Los Angeles Lakers, jotka ovat saavuttaneet yhteens\xc3\xa4 33 NBA-mestaruutta, eli l\xc3\xa4hes puolet kaikista otelluista. 1990-luvun parhaiten menestynyt joukkue oli 6 mestaruutta saalistanut Chicago Bulls, jonka my\xc3\xb6t\xc3\xa4 koripallon suosio muuallakin maailmassa kasvoi. Bulls onkin ainoa NBA-joukkue, jonka kokoonpanoista kaksi esiintyy NBA:n julkaisemalla 10 parasta joukkuetta-listalla._NEWLINE_Vuonna 1997 perustettiin niin sanottu naisten NBA, Women\'s National Basketball Association (WNBA).\n_START_SECTION_\nKansainv\xc3\xa4linen koripallo, 1932\xe2\x80\x93\n_START_PARAGRAPH_\nKansainv\xc3\xa4linen koripalloliitto (F\xc3\xa9d\xc3\xa9ration Internationale de Basketball Amateur, FIBA) perustettiin vuonna 1932. Tuolloin j\xc3\xa4rjest\xc3\xb6n j\xc3\xa4rjest\xc3\xa4m\xc3\xa4t turnaukset oli tarkoitettu vain amat\xc3\xb6\xc3\xb6ripelaajille. Vuonna 1989 s\xc3\xa4\xc3\xa4nt\xc3\xb6j\xc3\xa4 muutettiin, mutta kirjain \'A\' s\xc3\xa4ilyi silti j\xc3\xa4rjest\xc3\xb6n lyhenteen viimeisen\xc3\xa4 kirjaimena (A niin kuin amateur, amat\xc3\xb6\xc3\xb6ri)._NEWLINE_FIBA m\xc3\xa4\xc3\xa4ritt\xc3\xa4\xc3\xa4 koripalloilun kansainv\xc3\xa4liset s\xc3\xa4\xc3\xa4nn\xc3\xb6t, hyv\xc3\xa4ksyy kansainv\xc3\xa4liset pelaajien siirrot ja kontrolloi kansainv\xc3\xa4list\xc3\xa4 tuomarointia. FIBA:ssa on yli 200 maaj\xc3\xa4sent\xc3\xa4._NEWLINE_Koripallo sis\xc3\xa4llytettiin ensimm\xc3\xa4ist\xc3\xa4 kertaa olympialaisten ohjelmaan Berliinin olympialaisissa vuonna 1936. USA:n joukkue on voittanut kaikki turnaukset lukuun ottamatta kolmea, joista etenkin 1972 M\xc3\xbcnchenin olympialaisten tappio Neuvostoliiton koripallomaajoukkueelle on erityisesti j\xc3\xa4\xc3\xa4nyt koripallohistoriaan viimeisten sekuntien erityisen sekavan toimitsija- ja tuomaritoiminnan vuoksi._NEWLINE_Naisten koripallo lis\xc3\xa4ttiin olympialaisten ohjelmaan 1976 Montrealissa. Parhaita naisjoukkueita ovat kaikki turnaukset huomioon ottaen olleet Yhdysvallat, Neuvostoliitto ja Australia._NEWLINE_Vuonna 1950 pidettiin ensimm\xc3\xa4iset miesten maailmanmestaruuskilpailut Argentiinassa. Kolme vuotta my\xc3\xb6hemmin pidettiin ensimm\xc3\xa4iset naisten maailmanmestaruuskilpailut Chiless\xc3\xa4. MM-kilpailut pidet\xc3\xa4\xc3\xa4n nelj\xc3\xa4n vuoden v\xc3\xa4lein, olympialaisiin n\xc3\xa4hden kahden vuoden erolla (esimerkiksi olympialaiset ovat vuosina 2008 ja 2012 \xe2\x80\x93 MM-kilpailut vuosina 2006 ja 2010)._NEWLINE_FIBA lopetti amat\xc3\xb6\xc3\xb6ri- ja ammattilaisurheilijoiden erottelun vuonna 1989, ja sen vuoksi vuodesta 1992 eteenp\xc3\xa4in ammattilaiset ovat p\xc3\xa4\xc3\xa4sseet pelaamaan olympialaisissa._NEWLINE_Kansainv\xc3\xa4liset s\xc3\xa4\xc3\xa4nn\xc3\xb6t  muuttuivat 2010-2011 alkavalla pelikaudella. Kolmen pisteen heittokaari  siirtyi puoli metri\xc3\xa4 taaemmas ja kolmen sekunnin alue muuttui suorakulmion muotoiseksi.\n_START_SECTION_\nArvokisat\n_START_PARAGRAPH_\nViime vuosien huippujoukkueita miesten arvoturnauksissa ovat olleet: Ranska, Argentiina, Espanja, Italia, Kreikka, Liettua, Saksa, Jugoslaviaan kuuluneet Kroatia ja Serbia sek\xc3\xa4 Yhdysvallat._NEWLINE_Suomen miesten maajoukkue on osallistunut EM-kilpailuihin 15 kertaa. Parhaan sijoituksen arvokisoissa joukkue saavutti vuonna 1967 kun Suomi oli 6. Euroopan mestaruuskilpailujen lopputurnauksessa. Suomen miesten koripallomaajoukkuetta kutsutaan nimell\xc3\xa4 Susijengi. Suomen naisten maajoukkue on osallistunut viidesti EM-kisojen lopputurnaukseen, paras sijoitus on 11. tila vuosina 1952 ja 1956._NEWLINE_Kansainv\xc3\xa4lisi\xc3\xa4 turnauksia pidet\xc3\xa4\xc3\xa4n lis\xc3\xa4ksi eri ik\xc3\xa4tasoilla. Erityisesti yli 35-vuotiaiden, 40-vuotiaiden ja 50-vuotiaiden sarjoissa on ollut voimakasta kasvua.\n_START_SECTION_\nMuunnelmat\n_START_PARAGRAPH_\nPy\xc3\xb6r\xc3\xa4tuolikoripallo on yksi maailman suosituimmista vammaisurheilulajeista. Siin\xc3\xa4 pelaajat ovat py\xc3\xb6r\xc3\xa4tuoleissa, mutta muuten laji vastaa hyvin pitk\xc3\xa4lti tavallista koripalloa._NEWLINE_Ulkona pelataan katukoripalloksi kutsuttua versiota._NEWLINE_Katukoripallon tyyppinen, yhteen koriin pelattava 3x3-koripallo on virallinen olympialaji vuodesta 2020 l\xc3\xa4htien.'